MUNICIPIUL CRAIOVA

CONSILIUL LOCAL AL MUNICIPIULUI CRAIOVA 

      HOTĂRÂREA NR.64
privind modificarea anexei nr.2 la Hotărârea Consiliului Local al Municipiului Craiova nr.419/2025 referitoare la aprobarea Regulamentului privind aplicarea taxei pentru parcarea autovehiculelor pe domeniul public/privat al municipiului Craiova

Consiliul Local al Municipiului Craiova, întrunit în şedinţa ordinară din data de 26.02.2026;

Având în vedere referatul de aprobare nr.47820/2026, raportul nr.47822/2026 întocmit de Direcţia Servicii Publice și raportul de avizare nr.49516/2026 al Direcţiei Juridice, Asistenţă de Specialitate şi Contencios Administrativ prin care se propune modificarea anexei nr.2 la Hotărârea Consiliului Local al Municipiului Craiova nr.419/2025 referitoare la aprobarea Regulamentului privind aplicarea taxei pentru parcarea autovehiculelor pe domeniul public/privat al municipiului Craiova și avizele nr.3/2026 al Comisiei I - Buget Finanţe, Studii, Prognoze şi Administrarea domeniului, nr.3/2026 al Comisiei III - Servicii Publice, Liberã Iniţiativã şi Relaţii Internaţionale și nr.5/2026 al Comisiei V - Juridică, Administraţie Publică şi Drepturi Cetăţeneşti;
În conformitate cu prevederile Ordonanţei Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local, cu modificarile si completarile ulterioare, Legii nr.51/2006 a serviciilor comunitare de utilităţi publice, cu modificarile si completarile ulterioare, Ordonanţei Guvernului nr.2/2001 privind regimul juridic al contravenţiilor, cu modificarile si completarile ulterioare Ordonanţei Guvernului nr.43/1997 privind regimul drumurilor, republicata, cu modificarile si completarile ulterioare, Legii contabilităţii nr.82/1991, actualizată, Legii nr.227/2015 privind codul fiscal, cu modificarile si completarile ulterioare, Legii nr.207/2015 privind codul de procedura fiscală, cu modificarile si completarile ulterioare, Legii nr.155/2010, republicată, a Poliţiei Locale, cu modificarile si completarile ulterioare, Hotărârii Guvernului nr.1332/2010 pentru aprobarea Regulamentului – cadru de organizare şi funcţionare a Poliţiei Locale, Normativ pentru proiectarea parcajelor, indicativ NP 24-2022, Legii nr.448/2006 privind protecţia şi promovarea drepturilor persoanelor cu handicap, republicata, cu modificarile si completarile ulterioare, Hotărârii Guvernului nr.965/2016 pentru modificarea şi completarea Regulamentului de aplicare a Ordonanţei de Urgenţă a Guvernului nr.195/2002 privind circulaţia pe drumurile publice, aprobat prin Hotărârea Guvernului nr.1391/2006, Ordinului Ministrului Finanțelor Publice nr.743/2004 privind aplicarea Hotărârii Guvernului nr.831/1997 şi pentru aprobarea unui formular specific cu regim special privind activitatea financiară şi contabilă,cu modificarile si completarile ulterioare și Legii nr.52/2003 privind transparenţa decizională, cu modificarile si completarile ulterioare; 

           În temeiul art. 129 alin. 2 lit. d coroborat cu alin. 7 lit. n, art. 139 alin. 3 lit. h, art. 154 alin. 1 şi art. 196 alin. 1 lit. a din Ordonanţa de Urgenţă a Guvernului nr.57/2019 privind Codul administrativ, cu modificările și completările ulterioare;

HOTĂRĂŞTE:

Art.1. Se aprobă modificarea anexei nr.2 la Hotărârea Consiliului Local al Municipiului Craiova nr.419/2025 referitoare la aprobarea Regulamentului privind aplicarea taxei pentru parcarea autovehiculelor pe domeniul public/privat al municipiului Craiova, după cum urmează:

a.  Articolul 45 se completează cu următoarele alineate: 
„(3) În situația în care pentru un loc de parcare atribuit există două sau mai multe solicitări valide, iar în perimetrul parcării sau în proximitatea acesteia există locuri de parcare libere, administratorul parcării poate dispune, la solicitare, relocarea unuia dintre titulari pe un loc de parcare liber, cu acordul acestuia, în vederea evitării suprapunerii drepturilor de utilizare.

(4) Realocarea sau relocarea locului de parcare se realizează numai cu respectarea criteriilor de proximitate față de imobil, a principiului echității, a disponibilității locurilor de parcare și a condițiilor prevăzute la art. 46 și art. 49 din prezentul Regulament.

  (5) Relocarea locului de parcare determină emiterea unei noi autorizații de parcare, fără modificarea duratei de valabilitate inițiale a autorizației și fără recalcularea taxei de parcare.”

                b. Articolul 65 lit. j) se modifică şi va avea următorul conținut:
„j) staționarea autovehiculelor pe locul de parcare de reședință, la sesizarea expresă a deținătorului autorizației de parcare aferente locului respectiv;”

              c. Articolul 68 alin. (4) se modifică şi va avea următorul conținut:

    „Art. 68 (4) Măsura tehnico-administrativă de ridicare se poate dispune de către poliţiştii locali şi în cazurile prevăzute de art. 65, lit a), lit. b), lit d), lit. f), lit. g), lit. i) , lit. j), lit. k) si lit. l)”.

Art.2. Primarul Municipiului Craiova, prin aparatul de specialitate: Serviciul Administrație Publică Locală si Relatii cu Consiliul Local, Direcţia Servicii Publice şi Poliţia Locală a Municipiului Craiova vor duce la îndeplinire prevederile prezentei hotărâri. 

